इंग्लैंड ने पहले टेस्ट में श्रीलंका पर रोमांचक जीत दर्ज की  
इंग्लैंड ने अपनी शानदार गेंदबाजी से पहले टेस्ट में श्रीलंका को पारी और 14 रन से करारी शिकस्त देकर तीन मैचों की श्रृंखला में 1-0 से बढ़त बनाई।
इंग्लैंड ने अपनी शानदार गेंदबाजी से बारिश से प्रभावित पहले टेस्ट में श्रीलंका को पारी और 14 रन से करारी शिकस्त देकर तीन मैचों की श्रृंखला में 1-0 से बढ़त बनाई।  तेज गेंदबाज क्रिस ट्रेमलेट ने 40 रन और ऑफ स्पिनर ग्रीम स्वान ने 16 रन देकर चार चार विकेट हासिल किए जबकि स्टुअर्ट ब्राड के नाम दो विकेट रहे। जिससे श्रीलंकाई टीम पांचवें और अंतिम दिन दूसरी पारी में केवल 82 रन पर सिमट गई। दूसरा टेस्ट शुक्रवार को लार्ड्स में शुरू होगा।  चाय तक श्रीलंका ने दूसरी पारी में 33 रन पर दो विकेट गंवा दिए थे और वह इंग्लैंड की पहली घोषित पारी पांच विकेट पर 496 रन के हिसाब से 63 रन पीछे थी। लेकिन चाय के बाद श्रीलंकाई टीम ने 49 रन के अंदर अपने आठ विकेट खो दिए और उसे इस करारी शिकस्त का मुंह देखना पड़ा। श्रीलंका ने पहली पारी में 400 रन बनाए थे।  इस हश्र की शुरुआत ट्रेमलेट ने की थी जिन्होंने दूसरे सत्र में तीन गेंद में चार रन के अंदर श्रीलंका के दो विकेट चटका दिए थे। दोनों सलामी बल्लेबाजों के पवेलियन लौटने से श्रीलंका का स्कोर दो विकेट पर 10 रन हो गया।  ट्रेमलेट ने छठी गेंद पर थरंगा परणविताना को आउट किया जिनका कैच पहली स्लिप में खड़े इंग्लैंड के कप्तान एंड्रयू स्ट्रास ने लिया।  इसके बाद इंग्लैंड के तेज गेंदबाज ने श्रीलंकाई कप्तान तिलकरत्ने दिलशान को अपनी ही गेंद पर कैच आउट किया।